open-index/open-wikipedia-markdown huggingface dataset:
Krakių I tvenkinys

**Krakių I tvenkinys** – tvenkinys Lietuvoje, Kėdainių rajone, Krakių miestelyje. Sudarytas užtvenkus Smilgaičio upę jos aukštupyje (Smilgos intakas) 31,2 km nuo žiočių. Tvenkinio ilgis iš šiaurės vakarų į pietryčius – 0,44 km, plotis – iki 0,07 km. Yra 0,06 ha sala, tilteliu sujungta su vakariniu krantu. Altitudė 86,9 m. Krantai žemi, vietomis apaugę medžiais ir krūmais. Priešsroviui už 0,22 km telkšo Krakių II tvenkinys. Vakarinėje pakrantėje įkurtas miestelio parkas. Tvenkinio galą kerta kelias .

## Šaltiniai
Karūnavos II tvenkinys

**Karūnavos II tvenkinys** – tvenkinys Lietuvoje, Kėdainių rajone, 5 km į pietryčius nuo Josvainių miestelio. Sudarytas užtvenkus Upytės upę (Nevėžio intakas) 1,1 km nuo jos žiočių. Tvenkinio ilgis iš šiaurės vakarų į pietryčius – 0,56 km, plotis – iki 0,06 km. Altitudė 38,5 m. Vakarinis galas užpelkėjęs, krantai aukštoki, vietomis apaugę medžiais. Aplinkui plyti dirbami laukai ir įsikūręs Karūnavos kaimas.

## Šaltiniai
Karūnavos I tvenkinys

**Karūnavos I tvenkinys** – tvenkinys Lietuvoje, Kėdainių rajone, 5,5 km į pietryčius nuo Josvainių miestelio. Sudarytas užtvenkus bevardį upelį (Nevėžio intakas) 1,5 km nuo jo žiočių. Tvenkinio ilgis iš šiaurės į pietus – 0,12 km, plotis – iki 0,06 km. Altitudė 35,2 m. Krantai neaukšti. Aplinkui plyti pievos. Priešsroviui iškart telkšo 3 tvenkiniukų kaskada (0,38 ha, 0,27 ha ir 0,52 ha). Šalia įsikūręs Karūnavos kaimas.

## Šaltiniai
Krakių II tvenkinys

**Krakių II tvenkinys** – tvenkinys Lietuvoje, Kėdainių rajone, Krakių miestelio vakarinėje dalyje. Sudarytas užtvenkus Smilgaičio upę (Smilgos intakas) jos aukštupyje 31,8 km nuo žiočių. Tvenkinio ilgis iš vakarų į rytus – 0,62 km, plotis – iki 0,09 km. Altitudė 89,4 m. Vakarinėje dalyje yra 0,11 ha sala. Krantai žemi, vietomis apaugę medžiais. Pasroviui už 0,22 km telkšo Krakių I tvenkinys. Skersai einantis kelias dalija tvenkinį į vakarinę ir rytinę dalis. Aplink vakarinę dalį plyti dirbami laukai.

## Šaltiniai
Pokštas

**Pokštas** – humoristiškai pateikti žodžiai, sakiniai ar veiksmai, kurie skirti sukelti juoką ir nėra priimami rimtai. Įprastai pokštas pasakojamas kaip istorija, dažnai turinti dialogą, ir pasibaigianti atomazga. Būtent atomazga yra pagrindinė pokšto vieta, kuri sukelia klausytojams juoką ir ja išreiškiama kita situacijos ar dialogo reikšmė. Dažnai tai parodoma naudojant kalambūrą, ironiją, logikos trūkumą ar kitas formas.

Nyderlandų literatūros tyrinėtojo André Jolles teigimu, pokštas yra vienas seniausių žodinės literatūros žanrų ir dažnai išpopuliarėja anonimiškai. Jie pasakojami tiek privačiai, tiek viešai – pokštą gali papasakoti draugas kitam draugui normalaus bendravimo metu, tuo pačiu pokštai gali būti viešo specialaus pasirodymo repertuare. Pokštai išlieka ir rašytinėje formoje, o pastaruoju metu plinta pokštai internete.

Scenos komikai savo pasirodymuose naudoja tam tikras laiko, ritmo ir tikslumo taisykles, sukeldami publikos juoką tiek žodžiais, tiek veiksmais. Tai rodo populiarus posakis – „Komikas pasakoja juokingus dalykus; *komedijantas* dalykus pasakoja juokingai“.

Laukiamas pokšto rezultatas yra publikos ar asmens juokas. Pasakotojas nuo pat pradžių tikisi, kad klausytojai supras pokšto esmę ir reaguos tinkamai. Pagal tai pokštai dažnai vadinami „supratimo testais“ tarp vieno asmens ir grupės.

## Nuorodos
NF (atlikėjas)

**Neitanas Džonas Feursteinas** (*Nathan John Feuerstein*, g. 1991 m. kovo 30 d.), geriau žinomas kaip **NF** – amerikiečių reperis, dainininkas ir dainų autorius. Daugelis jo dainose įžvelgia krikščioniškojo hiphopo bruožų, tačiau pats autorius savęs nelaiko krikščioniško hiphopo atlikėju. Savo karjerą pradėjo 2010 m., išleidęs debiutinį albumą „Moments“, pasivadinęs savo tikruoju vardu. 2023 m. duomenimis, „NF“ pseudonimu yra išleidęs penkisstudijinius albumus, iš kurių naujausiasis, „Hope“, išleistas 2023 m. balandį.

## Diskografija
* *Moments* (2010)
* *Mansion* (2015)
* *Therapy Session* (2016)
* *[[Perception]]* (2017)
* *[[The Search]]* (2019)
* *Hope* (2023)

## Išnašos

## Nuorodos
* 
*
Perception

**Perception** – trečiasis studijinis amerikiečių hiphopo atlikėjo NF albumas, išleistas 2017 m. spalio 6 d. Albumo singlas „Let You Down“ pasiekė aštuntąją vietą JAV „Billboard“ R&B ir hiphopo dainų reitinge, taip pat šešioliktąją „Billboard Hot 100.“ Albumas sulaukė daugiausia teigiamų kritikų įvertinimų ir, per pirmąją savaitę JAV pardavus 55 tūkstančius kopijų, debiutavo pirmojoje „Billboard 200“ reitingo vietoje, tapdamas pirmuoju atlikėjo įrašu, pasiekusiu šią viršūnę.

2019 m. sausio mėnesio duomenimis, JAV parduota virš milijono albumo kopijų ir jis tapęs platininiu.

## Dainų sąrašas

## Išnašos
Beautiful Trauma

**Beautiful Trauma** – septintasis studijinis amerikiečių atlikėjos Pink albumas, išleistas 2017 m. spalio 13 d. Albumo singlas „What About Us“ susilaukė didelio populiarumo visame pasaulyje ir pasiekė trečiąją vietą Jungtinės Karalystės singlų reitinge, pirmąją JAV „Billboard“ šokių muzikos singlų reitinge bei tryliktąją „Billboard Hot 100“. Albumas sulaukė daugiausia teigiamų kritikų įvertinimų ir, per pirmąją savaitę JAV pardavus 408 tūkstančius kopijų, debiutavo pirmojoje „Billboard 200“ reitingo vietoje, tapdamas antruoju atlikėjos įrašu, pasiekusiu šią viršūnę. Albumas taip pat pasiekė pirmąją vietą Jungtinėje Karalystėje, Australijoje bei daugelyje kitų šalių. 2019 m. kovo mėnesio duomenimis, visame pasaulyje parduota virš trijų milijonų albumo kopijų.

2018 m. vykusiuose „Grammy“ apdovanojimuose daina „What About Us“ nominuota geriausio solinio pop atlikimo kategorijoje. Sekančiais metais, pats albumas nominuotas geriausio vokalinio pop albumo kategorijoje.

## Dainų sąrašas

## Išnašos
Romėnų Ispanija

**[[Senovės Roma|Romėnai]]** III-I a. pr. m. e. užkariautą Iberijos pusiasalį vadino ***Hispania***.

## Pavadinimas
Pavadinimas *Hispania* greičiausiai kilęs iš finikiečių *I-Shapan-im* (damanų šalis), nes finikiečiai ten pastebėtus triušius palaikė damanais, nors pastarieji ten niekada negyveno. Romėnų mitologinis aiškinimas (pagal Plinijų ir Plutarchą) pavadinimą sieja su Panu, kuris kartu su Bakchu užkariavo Iberiją ir Bakcho buvo paliktas šalies valdovu.

Dar vienas aiškinimas pavadinimą kildina iš Vakarės žvaigždės. Senovės graikai beveik nepasiekiamą šalį Viduržemio jūros vakaruose vadino *Hesperia* pagal Vakarę žvaigždę Hesperą.

## Istorija
### Romėnų ekspansija

Po to, kai Kartagina per Pirmąjį Pūnų karą (264-241 m. pr. m. e.) prarado romėnų užkariautas Siciliją, Korsiką ir Sardiniją, ji ėmė plėstis romėnų nepaliestame Iberijos pusiasalyje. Kartaginos karvedžiai Hamilkaras Barkas, Hazdrubalas ir Hanibalas tarp 237 ir 218 m. pr. m. e. Iberijos pusiasalyje įkūrė naują atsparos punktą ir pusiaukoloniją. Plėsdamiesi Hispanijoje kartaginiečiai atrado naujas pardavimų rinkas ir taip atstatė savo ekonomikos funkcionavimą.

Ši ekpansija neliko nepastebėta romėnų ir jų graikų sąjungininkų Emporiono ir Masalijos (Marselis) ir 226 m. pr. m. e. sudaryta Ebro sutartimi buvo sutarta, kad rytine kartaginiečių įtakos zonos riba turi būti *Iberas*. Nepaisant to 219 m. pr. m. e. Hanibalas užėmė Hispanijoje buvusį romėnų sąjungininką, graikų miestą Saguntumą. Tai sukėlė Antrąjį Pūnų karą tarp Kartaginos ir Romos (218-201 m. pr. m. e.)
Hafezas al-Asadas

**Hafezas al-Asadas** (arab. حافظ الأسد,  1930 m. spalio 6 d. Kardachoje, Prancūzijos Sirijos mandatas – 2000 m. birželio 10 d. Damaske, Sirijoje) – Sirijos karinis ir politinis veikėjas, nuo 1971 m. iki 2000 m. – prezidentas. Dabartinio Sirijos prezidento Bašaro al-Asado tėvas.
Junior Achievement

**Junior Achievement** – tarptautinė pelno nesiekianti jaunimo organizacija, įkurta 1919 m. Springfilde, JAV. Savo veikla organizacija siekia skatinti jaunimo iniciatyvumą ir ugdyti verslumą, kuris diegiamas per mokomąsias ekonominio ir verslumo švietimo programas.

## Lietuva
„Junior Achievement“ iniciatyva Lietuvoje veikia nuo 1993 m. Pagal „Lietuvos Junior Achievement“ parengtas programas šiuo metu yra mokoma apie 300 bendrojo lavinimo ir 50 profesinio mokymo įstaigose, kuriose dirba virš 400 mokytojų. Organizacija kasmet rengia moksleiviams įvairiausius konkursus, kuriuose moksleiviai varžosi ne tik Lietuvos, bet ir tarptautiniu mastu. Vienas iš tokių konkursų yra kompiuterinės vadybos ir ekonominio modeliavimo pratybos (VEMP)

## Šaltiniai
Juodasis garnys

**Juodasis garnys** (*Egretta ardesiaca*) – garninių (*Ardeidae*) šeimos paukštis.

## Išvaizda
Vidutinio dydžio garninis paukštis. Kūno ilgis 42-66 cm, atstumas tarp sparnugalių 90 cm, o svoris 270–390 g. Plunksnų danga juodos spalvos. Kuodas tankus, ilgas, juodas. Rainelė ir pėdos geltonos spalvos. Paukščių tuoktuvių metu pėdos yra ryškiai raudonos.

## Paplitimas
Paplitęs Užsachario Afrikoje nuo Senegalo iki Sudano, Pietų Afrikoje ir Madagaskare. Yra pastebėtas Italijoje ir Graikijoje.

## Biologija

Biotopas – seklūs, atviri vandens telkiniai, ežerų ir tvenkinių pakrantės. Taip pat aptinkamas pelkėse, lankose, ryžių laukuose. Madagaskare aptinkamas iki 1500 m virš jūros lygio. Sėslus paukštis. Aktyvus dieną.

Minta žuvimi, vandens vabzdžiais, vėžiagyviais ir varliagyviais. Medžioja pavieniai arba grupėse iki 50 individų. Pastebėjęs vandenyje grobį apsigaubia išskėstais sparnais, sudarydamas savotišką skėtį.

Veisimosi sezono pradžia sutampa su liūčių pradžia. Lizdus krauna pavieniai arba 50–100 porų kolonijose. Lizdus krauna medžiuose virš vandens arba labai arti vandens, 1- 6 m aukštyje. Lizdas yra labai gerai paslėptas medžio lajoje. Lizdą krauna iš šakų, diametras – 26–30 cm. Dėtyje 2 – 4 šviesiai žydri kiaušiniai. Savaitės jaunikliai apaugę tamsiai pilkais pūkais. Turi baltą kuodą.

Kartos trukmė 6,6 m.

## Šaltiniai
Taranatha

**Taranatha** ( – „globojamas Taros“, ; g. 1575 m., Drongas, vakarų Tibetas – m. 1634 m., Lasa) – Tibeto istorikas, mokslininkas, filosofas, priklausęs budistinei džonangpos mokyklai (vienas svarbiausių jos vadovų). Sanskrito ir tantrinių tekstų žinovas.

Taranatha rinko ir restauravo rašytinius Tibeto istorinius šaltinius. Parašė knygas apie sidhantą ir budizmo istoriją Indijoje (abi 1608 m.). Taranathos versti sanskrito kūriniai įtraukti tibetietiškąjį kanoną (tengjur).

1615 m. Taranatha įsteigė Takten Puncog Čoilingo vienuolyną, kuriame plėtota džonangpos tradicija (vėliau vienuolyną užėmė gelugpa, o per kultūrinę revoliuciją jis sugriautas). Paskui išvyko į Mongoliją, kur įsteigė dar kelis vienuolynus. Teigiama, kad vėliau atgimė kaip Chalchos kunigaikščio sūnus Dzanabadzaras.

## Šaltiniai
Mynta

**Mynta** – Indijos–Švedijos džiazo grupė, veiklą pradėjusi 1979 m. „Myntos“ kūryboje indiškas vokalas derinamas su tradicinės afrikietiškos bei Lotynų Amerikos ritmais, švedų liaudies muzika bei tradicinių indiškų instrumentų skambesiu: tabla, tampūra, bansure ir kt.

Grupės pavadinimas yra švediškas ir reiškia mėtą. Pasak grupės narių, šis augalas savyje derina gaivų bei pikantišką skonį. Savo kuriamą muziką grupės nariai vadina „Nordic Ice with Indian Spice“ (). Grupė yra įrašiusi daugiau nei 10 albumų.

„Mynta“ koncertuoja visame pasaulyje, ypač dažnai – Indijoje. 2000 m. grupė viešėjo ir Lietuvoje, 7–ajame Klaipėdos pilies džiazo festivalyje.

## Grupės nariai

* Fazal Qureshi – tabla, kandžira
* Santiago Jimenez – smuikas
* Dallas Smith – fleita, sopranas, klarnetas, bansurė
* Max Âhman – akustinė gitara
* Christian Paulin – bosinė gitara
* Sebastian Printz – perkusija
* Nankishor Muley – santūras, vokalas
* Shankar Mahadevan – vokalas

## Diskografija
* *Havanna Club* (1983)
* *Short conversation* (1985)
* *Indian Time* (1988)
* *Hot Madras* (1991)
* *Is It Possible* (1994)
* *Nandu’s Dance* (1994)
* *First Summer* (1997)
* *Mynta Live* (1999)
* *Cool Nights* (2001)
* *Teabreak* (2003)
* *Hot Days* (2006)
* *Meetings in India* (2009)

## Nuorodos
* 
* Straipsnis apie grupę tinklalapyje thehindu.com
Ašūras (dievas)

**Ašūras** (,  ) – akadų ir asirų sauliškasis dievas, laikytas viršiausiuoju Asirijos dievu ir garbintas daugiausia šiaurės Mesopotamijoje.

Pradžioje tai buvo Ašūro miesto dievas-globėjas, jo pagrindinė šventykla – Ehursagkurkura. Ašūro iškilimą nulėmė auganti politinė Ašūro miesto galia Asirijoje. Kaip aukščiausiasis dievas nuo XIII a. pr. m. e. Ašūras gauna šumerų Enlilio vardus – „didysis kalnas“ (*šadû rabû*), „šalių valdovas“, „dievų tėvas“ (*ab ilâni*). Antrojo Asirijos iškilimo metu (IX a. pr. m. e.) Ašūras tapatinamas su akadų Anšaru, Anu tėvu, ir iškeliamas virš kitų dievų.

Asiriškoje babiloniečių pasaulėkūros giesmės „Enuma Eliš“ atmainoje Anšaras-Ašūras stoja kaip dievas-sutvėrėjas vietoje Marduko. Laikyta, kad Ašūro žmona yra Ašūro Ištarė arba Ninevijos Ištarė, kartais – Ninlilė (nes tokia Enlilio žmona), jo sūnus – Ninurta (kaip ir Enlilio), dukteris – Šerua arba Erua (galimai perimta iš huritų). Kaip ir Mardukas, Ašūras perima daugelio kitų dievų bruožus – jis teismų nulėmėjas (kaip šumerų Anas, Enlilis), dievas-teisėjas (kaip Šamašas), karvedys (kaip Ninurta), išminties dievas (kaip Enkis). Ašūro ženklas – sparnuotas saulės ratas. II–I tūkstm. pr. m. e. paminkluose vaizduojamas kaip dievas su lanku, iki pusės dengiamas sparnuotojo saulės rato. XII a. pr. m. e. Asirijos karaliaus Tiglatpalasaro I obeliske Ašūras vaizduojamas kaip sparnuotoji saulė, iš kurios dvi rankos tiesia lanką karaliui-nugalėtojui.

Panašia simbolika pasižymi zoroastrų aukščiausiasis viešpats Ahūra Mazda (faravaharas). Būta mėginimų tiek žodį *ahura-*, tiek jo indišką atitikmenį *[[asura]]* kildinti nuo Ašūro.

## Šaltiniai
Ningalė

**Ningalė** (    – 'didžioji viešpatė') – deivė šumerų–akadų mitologijoje, dievo Nanos sutuoktinė ir sauliškojo dievo Utu (Šamašo) motina. Garbinta daugiausiai Ūre.

Trečiosios Ūro dinastijos valdovai Ūre Ningalei pastatydino *É-karzida* šventyklą, be to, dedikavo jai statulų ir stelų.

Ningalė minima „Raudoje apie Ūro sugriovimą“: deivė aprauda miesto žlugimą ir sugriovimą, šaukiasi didžiųjų dievų An ir Enlilio, kad šie pakeistų savo sprendimą, tačiau veltui – miestas ir jo gyventojai pasmerkti.

Manoma, kad jau nuo III tūkstm. pr. m. e. pab. Ningalė buvo plačiai garbinama Sirijoje. Ten jos vardas vartotas artimiausia šumerų kalbai lytimi – *Nikkal* (𐎐𐎋𐎍 = *nkl*). Šiuo vardu ji žinoma tarp Ugarito dievų. Ugarite būta mito apie Ningalės santuoką (hierogamiją) su mėnuliu–Jarichu, o pati Ningalė laikyta dievo Harhabio („vasaros vaisių karaliaus“) dukterimi.

Ningalei (Nikalei) yra skirtas seniausias pasaulyje su muzikine tonacija rastas himnas. Tekstas su natomis rastas 1955 m. Ugarite.

Manoma, kad Sirijoje šios deivės kultas dar buvo išsilaikęs I m. e. tūkst.

## Šaltiniai

## Nuorodos
* Ningalei (Nikalei) skirto himno atkurta melodija
* Vokalinė himno Nikalei interpretacija
Geštinana

**Geštinana** ( – 'dangiškoji vynmedžio šakelė'?) – deivė šumerų mitologijoje. Galimai tapati Lagašo deivei Amageštinai („vymedžio šakelei–motulei“), minimai nuo XXIV a. pr. m. e.

Šumero mituose apie Inaną ir Dumuzį Geštinana iškyla kaip mylimiausioji Dumuzio sesuo, vadinama „dainininke“, „burtininke“, „rašto slėpinio žinove“, „sapnų aiškintoja“, „pranaše“. Geštinana aiškina pranašiškus Dumuzio sapnus ir bando jį išgelbėti nuo mirties. Demonai (*galla*), norėdami sužinoti, kur Dumuzis, ir nusivesti jį į požemių karalystę, kankina Geštinaną, tačiau ji savo brolio neįduoda. Kai demonai visgi sučiumpa Dumuzį, Geštinana pasiaukoja ir sutinka praleisti pusmetį požemių karalystėje vietoje savo brolio.

Lagašo dievų rate ji minima kaip chtoninio dievo Ningišzido sutuoktinė (galimai tapati kitai minimai jo sutuoktinei Azimujai – požemių karalystės raštininkei).

## Šaltiniai
Serbų Krajinos respublika

**Serbų Krajinos Respublika** () arba tiesiog **serbų Krajina** ar **Krajina** – de facto likviduota nepriklausomybės nuo Kroatijos siekusi valstybė. Padedant Jugoslavijos armijai, serbų savanoriams ir Serbų respublikai kaimyninėje Bosnijoje, separatistinė respublika Kroatijos nepriklausomybės kare kovėsi prieš Kroatijos vyriausybės pajėgas. Valstybė buvo politiškai ir ekonomiškai priklausoma nuo Jugoslavijos. Serbų Krajinos respublika turėjo savo konstituciją, parlamentą ir ginkluotąsias pajėgas. *De facto* nustojo egzistuoti po kroatų pajėgų surengtos „Audros“ (*„Oluja“)* operacijos. Nepriklausomybės nepripažino ne viena valstybė, net Jugoslavija. Serbijoje veikia Serbų Krajinos respublikos vyriausybė tremtyje.
Vijotai

**Vijotai** (tolov. *Wee-’at*, jur. *Weyet*, ) – indėnų tauta, gyvenanti Jungtinių Amerikos Valstijų vakaruose, šiaurinėje Kalifornijoje, prie Humbolto įlankos ir Ungurių upės žemupio. Gyvena daugiausia Mėlynojo Ežero ir Teibl Blafo rezervacijose. Populiacija – apie 450 žmonių. Gimtoji vijotų kalba (algonkinų-ritvanų kalbos) išnyko 1962 m., dabar kalba angliškai.
 

Iki XIX a. pr., kol susidūrė su europiečiais, vijotai sudarė 1–3 tūkst. žmonių populiaciją. Užėmė šiaurės vakarų Kaliforniją šalia Humbolto įlankos – nuo Mažosios upės šiaurėje iki Bebrų Upės kalnagūbrio pietuose. 1860–1862 m. baltieji užėmė vijotų žemes, daug indėnų nužudyta masinių skerdynių metu. Likę vijotai perkelti į rezervacijas. 1910 m. jų populiacija tesiekė 150 žmonių.

Tradiciniai verslai – žvejyba, rankiojimas, medžioklė, krepšių pynimas, luotų gamyba iš sekvojų.

Vijotai neturėjo gentinės ar gimininės sanklodos. Kiekvienoje gyvenvietėje gyveno po 2 ar daugiau giminingų mažųjų šeimų. Santuoka patrilokalinė, jei jaunikis negalėdavo išpirkti nuotakos – matrilokalinė. Giminę veda pagal tėvo pusę. Palyginus su kaimyninėmis tautomis (jurokais ir kt.), vijotų moterys buvo mažiau varžomos apeiginių draudimų. Jos galėdavo dalyvauti pergalės šokiuose. Tiek tarp vyrų, tiek tarp moterų pasitaikydavo transvesticijos atvejų (pvz., būdavo moterų, dėvinčių vyriškus rūbus ir dalyvaujančių medžioklėje).

Vijotų apeiginėse praktikose būta šamanizmo, „pasaulio atnaujinimo“ apeigų (jų metu rodyti turtai – obsidiano papuošalai, kriauklių vėriniai ir kt.), turėjo mitą apie pasaulio sutvėrėją Ku Rateri Kakvilą („tą senolį viršuje“). Dabartiniai vijotai ženkliai asimiliuoti, metisizavęsi.

## Šaltiniai
Bužimas

**Bužimas** – miestas šiaurės vakarų Bosnijoje ir Hercegovinoje, Unos-Savos kantone, prie Bichačo. Absoliuti dauguma gyventojų – musulmonai bosniai. Stovi kelios mečetės, pilies griuvėsiai, šalia miesto yra mangano kasyklos. Iš miesto kilęs Kroatijos banas Josipas Jelačičius.
Ilga

**Ilga** – upė Kelmės savivaldybės teritorijoje, dešinysis Šonos intakas.

## Geografija
Išteka iš pelkėjančio Ilgaežerio. Teka šiaurvakarių, vėliau vakarų kryptimi. Kurtuvėnų regioniniam parke teka per Juodlės mišką, vėliau Šaukėnuose kerta Šaukėnų I tvenkinį. Įteka į Šoną 2 km iki jos žiočių.

## Išnašos
Pagrindinė algebros teorema

**Pagrindinė algebros teorema** teigia, kad kompleksinių skaičių laukas yra algebriškai uždaras. Tai taip pat ekvivalentu formuluotei, kad kiekvienas natūraliojo laipsnio n daugianaris su kompleksiniais koeficientais turi nors vieną kompleksinę šaknį. Pastarasis teiginys teisingas ir polinomams su realiaisiais koeficientais, kadangi realusis skaičius gali būti laikomas kompleksiniu skaičiumi, kurio menamoji dalis lygi nuliui.
Ši teorema gali būti formuluojama ir dar kitaip – kiekvienas n-tojo laipsnio polinomas su kompleksiniais koeficientais turi n kompleksinių šaknų.

1799 m. šią teoremą pirmasis suformulavo ir įrodė  Karlas Frydrichas Gausas. Tiesa, jis nenaudojo sąvokos „kompleksinis skaičius“. Gausas teigė, kad kiekvieną polinomą galima išskaidyti daugikliais – pirmojo ir antrojo laipsnio polinomų sandauga (faktorizuoti).

Nors šiais laikais tai svarbi algebros teorema, tačiau ji nebėra pagrindinė. Pagrindine ji buvo pavadinta tais laikais, kai svarbiausiu algebros uždaviniu buvo algebrinių lygčių sprendinių paieška.

Griežtai algebrinio šios teoremos įrodymo nėra. Įrodymuose paprastai naudojamos kitų matematikos sričių sąvokos (pvz., aibių teorijos arba topologijos ir kt.).

Reikia pažymėti, kad ši teorema nėra konstruktyvi – ji nenusako, kaip surasti polinomo šaknis, iš jos tik seka, kiek tokių šaknų yra.

## Šaltiniai
Ir kaip Ikaras...

**Ir kaip Ikaras...** () – 1979 m. sukurtas ir 5 Cezariams nominuotas kriminalinis filmas, JAV prezidento John F. Kennedy nužudymo interpretacija.

## Pagrindiniai aktoriai
: *Aktorius – vaidmuo*
* Yves Montand – prokuroras Henris Volnje
* Michel Albertini – Luidžis Lakosta
* Roland Amstutz – Pjeras Gergoris
* Jean-Pierre Bagot
* Georges Beller
* Francoise Bette
* Roland Blanche

## Turinys

Filmas prasideda prazidento Marko Žari nužudymu. Pradėjusi tikrinti gretimus namus, policija netrukus randa ir galimo žudiko kūną. Sudaryta speciali komisija, tirianti nusikaltimą, paskelbia savo išvadas, kad nusikaltėlis pats nusižudė, tačiau jos narys, prokuroras Henris Volnje atsisako jas pripažinti ir pradeda tyrimą. Atskleidžiamos naujos aplinkybės, keliančios įtarimų, jog tai galėjo būti politinis susidorojimas. Prokuroras atskleidžia tiesą, tačiau neturi įrodymų ir galimybių ją paviešinti...
Mano tėvo slaugė

**Mano tėvo slaugė** () – 1976 m. Italijoje sukurta komedija.

## Turinys

Kunigaikštis Filipas buvo aistringas mergišius, tačiau jį ištiko širdies smūgis ir paralyžius. Prikaustytas prie vežimėlio, jis priverstas stebėti, kaip jo žmona, sūnus ir šio nuotaka dabar kovoja dėl jo turto. Kunigaikštį prižiūrėti nusamdoma daili slaugė, kurios seksualumas ir artumas pamažu grąžina Filipui galimybę judėti ir kalbėti. Nepaisant to, jis nusprendžia dar kurį laiką neišsiduoti apie grįžusias jėgas, kad sulauktų tinkamo momento atsiskaityti su visais giminaičiais...

## Pagrindiniai aktoriai
: *Aktorius – vaidmuo*
* Daniela Giordano – slaugė
* Enzo Monteduro – Filipas
* Maria Pia Conte – Fiona
* Bianca Toccafondi – Glorija
* Francesco Mule
* Salvatore Puntillo
Plačido Rizoto (filmas)

**Plačido Rizoto** () – 2000 m. Italijoje sukurta biografinė drama apie politinį veikėją Placido Rizzotto, mafijos nužudytą Sicilijoje 1948 m.

## Pagrindiniai aktoriai
: *Aktorius – vaidmuo*
* Marcello Mazzarella – Plačido Rizoto
* Carmelo Di Mazzarelli – Karmelo Rizoto
* Gioia Spaziani – Lia
* Vincenzo Albanese
* Arturo Todaro
* Biagio Barone

## Apdovanojimai ir nominacijos
Baltas, geltonas ir juodas

**Baltas, geltonas ir juodas** () – 1975 m. Italijoje sukurta komedija, vesterno „Raudona saulė“ parodija. Tai buvo paskutinis „spageti“ vesterno žanro filmas, kurį režisavo Sergio Corbucci.

## Siužetas

JAV prezidentui gabenamą dovaną – žirgą iš Japonijos – pagrobia buvę konfederatų armijos kariai, dabar tapę plėšikais. Susiklosčius aplinkybėms, į dovanos paieškas leidžiasi keista kompanija: lošėjas šerifas Gideonas, pravarde „Juodas“, žinomas vagis Blankas de Blankas („Baltas“) ir japonas Sakura („Geltonas“)...

## Pagrindiniai aktoriai
: *Aktorius – vaidmuo*
* Giuliano Gemma – Blankas de Blankas / „Baltas“
* Tomas Milian – Sakura / „Geltonas“
* Eli Wallach – šerifas Gideonas / „Juodas“
* Manuel de Blas – majoras Donovanas
* Jacques Berthier – Kelis Batleris
* Romano Puppo – Kadis
* Nazareno Zamperla
* Cris Huerta
* Carla Mancini

## Šaltiniai
Ypatinga ledi Čaplin užduotis

**Ypatinga ledi Čaplin užduotis** () – 1966 m. sukurtas veiksmo filmas. Kartu su juostomis „Agente 077: Missione Bloody Mary“ ir „Agente 077 dall’oriente con furore“ (abu sukurti 1965 m.) jis sudaro trilogiją apie slaptąjį agentą Diką Malojų (Dick Malloy). Juosta tiek stiliumi, tiek turiniu mėgina atkartoti tuo metu pradėjusią populiarėti bondiados seriją.

## Pagrindiniai aktoriai
: *Aktorius – vaidmuo*
* Ken Clark – Dikas Malojus
* Daniela Bianchi – ledi Arabela Čaplin
* Helga Line – Hildė
* Jacques Bergerac – Kobrė Zoltanas
* Mabel Karr – Žaklina
* Ida Galli – Konstancija
Džiovanis Falkonė

**Džiovanis Falkonė** () – 1993 m. sukurtas biografinis filmas apie mafijos nurodymu nužudytą prokurorą Giovanni Falcone, tapusį šalies kovos su organizuotu nusikalstamumu simboliu.

## Pagrindiniai aktoriai
: *Aktorius – vaidmuo*
* Michele Placido – Giovanni Falcone
* Anna Bonaiuto – Francesca Falcone
* Giancarlo Giannini – Paolo Borselino
* Massimo Bonetti
* Gianni Musy
* Paolo De Giorgio
* Pietro Biondi
* Marco Leto
* Ivana Monti

## Apdovanojimai
* David di Donatello – geriausias antrojo plano aktorius (G. Giannini) (nominacija)
* David di Donatello – geriausias prodiuseris (G. Di Clemente) (nominacija)
Gegužės rytas

**Gegužės rytas** () – 1970 m. sukurta socialinė drama.

## Pagrindiniai aktoriai
: *Aktorius – vaidmuo*
* Jane Birkin – Flora
* Alessio Orano – Valerio
* John Steiner – Roderikas
* Rosella Falk – misis Finleik
* Micaela Pignatelli – Amanda
* Edda Di Benedetto
* Iain Sinclair
* John Gayford

## Turinys

Italas Valerio, kilęs ir paprastos darbininkų šeimos, atvyksta studijuoti į Oksfordą. Mokslai jam nelabai sekasi, tačiau jis puikus irkluotojas ir tik todėl turi galimybę studijuoti prestižiniame universitete. Pasiturinčių ir kilmingų tėvų vaikai nenori bendrauti su prasčioku, todėl Valerio turi tik vieną draugą, poetą Roderiką. Kartą šio mergina pamėgina suvilioti Valerio, tačiau šis ją atstumia ir apie viską papasakoja Roderikui. Nepaisant to, Roderikas taip pat nusigręžia nuo Valerio ir prisideda prie to, jog šis būtų pašalintas iš universiteto.

Atstumtas draugų ir merginos, Valerio nusprendžia jiems atkeršyti, tam pasirinkdamas Gegužės rytą – universiteto studentų šventę...
Sondra Locke

**Sondra Lok** (,  (1944 m. gegužės 28 d. – 2018 m. lapkričio 3 d.) – Oskarui nominuota amerikiečių kino aktorė ir dainininkė, ilgametė garsaus aktoriaus Clinto Eastwoodo gyvenimo partnerė.

## Biografija
Sandra gimė Tenesio valstijoje, jos tėvams dar anksčiau išsiskyrus, baigė mokyklą ir nesėkmingai mėgino studijuoti universitete. Metusi mokslus, ji dirbo Našvilio televizijos kanale WSM-TV ir modeliu laikraščio „The Tenessian“ mados puslapiui. Būdama maždaug 20-ies, ji pakeitė savo vardo tarimą į „Sondra“, nes nenorėjo skambesio, panašaus į „Sandy“.

1967 m. Sondra laimėjo talentų paieškos konkursą vaidmeniui filme „The Heart Is a Lonely Hunter“, kuriame taip pat vaidino Alan Arkin. Filmas ir jos vaidyba sulaukė didelio dėmesio, o pradedančioji aktorė netgi buvo nominuota Oskarui (šį laimėjo Ruth Gordon). Tais pačiais metais Sondra ištekėjo už mokyklos laikų draugo skulptoriaus Gordono Andersono. Pastarasis buvo gėjus ir Sondra apie tai žinojo. Savo autobiografijoje ji teigė, kad tarp jų nebuvo jokių seksualinių santykių ir vėliau, pasukus skirtingais keliais, jiedu liko gerais draugais ir oficialiai neišsiskyrė.

1976 m. Sondra nusifilmavo vesterne „The Outlaw Josey Wales“ ir užmezgė artimus ryšius su pagrindinio vaidmens atlikėju Clint Eastwood, vėliau 14 metų buvusiu jos gyvenimo partneriu. Per tą laikotarpį jie kartu vaidino keliuose filmuose, o Eastwoodas prodiusavo 2 jos režisuotus filmus. 1990 m. jie išsiskyrė – Sondra padavė Eastwoodą į teismą reikalaudama 1,3 mln. dolerių kompensacijos, taip pat tvirtindama, kad per tuos metus buvo priversta 2 kartus darytis abortą. Be to, per paskutiniuosius 3 jų bendro gyvenimo metus Eastwoodas susilaukė 2 vaikų su kita moterimi, stiuardese Jacelyn Reeves.

1999 m. Sondra faktiškai pasitraukė iš kino, spėjusi dar režisuoti 4 juostas. Mirė 2018 m.

## Filmografija
### Vaidmenys
* The Heart Is a Lonely Hunter (1969)
* Cover Me Babe (1970)
* Willard (1971)
* A Reflection of Fear (1972)
* Night Gallery (1972) (TV serialo 1 epizodas)
* The F.B.I. (1972) (TV serialo 1 epizodas)
* Cannon (1973, 1975) (TV serialo 2 epizodai)
* The ABC Afternoon Playbreak (1973) (TV serialo 1 epizodas)
*  Gondola (1973) (TV filmas)
* The Second Coming of Suzanne (1974)
* Kung Fu (1974) (TV serialo 1 epizodas)
* Planet of the Apes (1974) (TV serialo 1 epizodas)
* Barnaby Jones (1975) (TV serialo 1 epizodas)
* Joe Forrester (1976) (TV serialo 1 epizodas)
* The Outlaw Josey Wales (1976)
* Mirtinas žaidimas (1977)
* The Shadow of Chikara (1977)
* The Gauntlet (1977)
* Every Which Way But Loose (1978)
* Friendships, Secrets and Lies (1979) (TV filmas)
* Bronco Billy (1980)
* Any Which Way You Can (1980)
* Rosie: The Rosemary Clooney Story (1982) (TV filmas)
* Sudden Impact (1983)
* Tales of the Unexpected (1984) (TV serialo 1 epizodas)
* Amazing Stories (1985) (TV serialo 1 epizodas)
* Ratboy (1986)
* The Prophet's Game (1999)
* Clean and Narrow (1999) 

### Režisuoti filmai
* Ratboy (1986)
* Impulse (1990)
* Death in Small Doses (1995)
* Do Me a Favor (1997)
 
## Apdovanojimai ir nominacijos

## Šaltiniai

## Nuorodos

* IMDb profilis
Dvigubas meilužis

**Dvigubas meilužis** () – 2017 m. sukurtas filmas, už kurį režisierius François Ozon buvo nominuotas Auksinei palmės šakelei Kanų kino festivalyje.

## Turinys

Buvusį modelį Kloją jau ilgą laiką kankina pilvo skausmai. Nerasdamas priežasties, ginekologas nukreipia ją pas psichiatrą. Ši pradeda lankytis pas gydytoją Lui, kurį po keleto susitikimų įsimyli. Jiedu apsigyvena kartu ir netrukus Lui jai pasiperša.

Kartą mieste Kloja sutinka Polį, identišką Lui dvynį, taip pat psichoanalitiką. Ji užsirašo į jo priėmimą svetimu vardu ir sužino, jog jie su Lui tikrai yra dvyniai, nors pats Polis tvirtina, kad brolio neturi. Kloja toliau lanko jo seansus ir taip pat tampa meilužiais. 

Kloja taip pat sužino, kad anksčiau Polis turėjo merginą vardu Sandra ir nusprendžia sužinoti daugiau apie ją. Aplankiusi šios motiną, ji sužino, kad Lui, apsimetęs Poliu, išprievartavo Sandrą. Supratusi esanti neščia, ji megino nusižudyti, tačiau liko neįgalia, o Polis pasistengė daugiau neturėti jokių ryšių su broliu ir buvusia mergina. Grįžusi namo ginčo metu Kloja nužudo Lui ir pati netenka sąmonės. 

Atsigavusi ligoninėje ji sužino, kad jos pilvo skausmus kėlė joje esanti cista – parazitas dvynys, sukeliantis jai haliucinacijas: Pilis neturi brolio, o Klojos ir Sandros motina yra tas pats žmogus. Iš tiesų Sandra – tai jos pačios sesuo dvynė, kurią motinos nėštumo metu „prarijo“ pati Kloja...

## Pagrindiniai aktoriai
: *Aktorius – vaidmuo*
* Marine Vacht – Kloja
* Jeremie Renier – Polas / Lui
* Jacqueline Bisset – Sandros / Klojos motina
* Myriam Boyer – Rouz
* Fanny Sage – Sandra
Samhano legenda

**Samhano legenda** () – Kanadoje sukurtas siaubo filmas. Juosta buvo nufilmuota 2003 m., tačiau išleista DVD formatu tik 2005-2006 m., prieš tai iš jos pašalinus didelį dalį smurto, juodojo humoro ir erotinių scenų.

Filme pasakojama apie amerikiečių studentus, kurie, stovyklaudami Airijos miškuose, tampa į kanibalus mutavusių druidų aukomis.

Pagrindinius merginų vaidmenis filme atlieka populiarios to laikotarpio pornografinių filmų aktorės.

## Pagrindiniai aktoriai
* Bobbie Philips
* Howard Rosenstein
* Ginger Lynn
* Chasey Lain
* Taylor Hayes
* Jenna Jameson
* Richard Grieco
Mirtinas žaidimas (1977 filmas)

**Mirtinas žaidimas** () – 1977 m. JAV sukurtas psichologinis trileris.

Yra sukurti du jos perdirbiniai – 1980 m. Ispanijoje nufilmuotas „Viciosas al Desnudo“ ir 2015 m. režisieriaus Eli Roth sukurtas filmas „Tuk tuk“ su Keanu Reeves pagrindiniame vaidmenyje. Pastarąjį prodiusavo pirmojo filmo aktoriai Locke, Camp ir režisierius Traynor.

## Pagrindiniai aktoriai
: *Aktorius – vaidmuo*
* Sondra Locke – Džekson
* Colleen Camp – Dona
* Seymour Cassel – Džordžas Maningas
* Beth Brickell – Karen Maning

## Turinys

Džordžas Maningas, 40-metis verslininkas iš San Francisko, lieka per savo gimtadienį vienas, kuomet jo žmona priversta skubėti į kitą miestą pas priepuolį patyrusią motiną. Vėlų vakarą, per liūtį, į jo duris pasibeldžia dvi jaunos merginos, prisistačiusios kaip Džekson ir Dona. Jos vyksta į vakarėlį kitoje miesto pusėje, tačiau sugedo automobilis. Džordžas įsileidžia merginas į namus, kad šios galėtų išsidžiovinti drabužius ir paskambinti draugui.

Atsidūrusios viduje, merginos netrunka išprovokuoti šeimininką fiziniam suartėjimui, nepaisant to, jog šis leimingai vedęs.

Atsikėlęs ryte, Džordžas nustemba, kad merginos vis dar jo namuose. Netrukus paskambina žmona, kuri praneša dar kurį laiką užtruksianti. Merginos nerodo jokio ketinimo išvažiuoti, o jų elgesys tampa visiškai neprognozuojamas: nuo meilikavimo iki grasinimų apkaltinti seksualine prievarta. Pikti pokštai ir žodžiai virsta veiksmais, kol galiausiai Džordžas surišamas, o merginos pareiškia, kad jis savo elgesiu nusipelnė mirties...
Fontanos aikštė (filmas)

**Fontanos aikštė** () – 2012 m. sukurtas filmas, paremtas tikrais, 1969 m. gruodžio 12 d. įvykiais, kuomet Milane buvo įvykdytas teroristinis išpuolis ir žuvo 17 žmonių.

2016 m. filmas demonstruotas LRT televizijos kanalu.

## Pagrindiniai aktoriai
: *Aktorius – vaidmuo*
* Valerio Mastandrea – Luidžis Kalabrezis
* Pierfrancesco Favino – Džiuzepė Pinelis
* Bob Marchese – teisėjas Karlas Biotis
* Fabrizio Gifuni – Aldo Moro
* Laura Chiatti – Džema – Kalabrezi
* Michela Cescon – Licija Pineli
* Luigi Lo Cascio – teisėjas Paolilo
* Giulia Lazzarini

## Turinys

Praėjusio amžiaus 7 dešimtmečio Italija. Šalyje tvyro chaosas, politinis nestabilumas, nuolatiniai streikai, bei įvairūs išpuoliai tiek iš kairiųjų, tiek iš dešiniųjų pažiūrų žmonių pusės. 1969 m. gruodį įvykdomas iki tol neregėtas teroristinis išpuolis – Milano Nacionaliniame žemės banke padėtas sprogmuo nužudo beveik 20 žmonių ir 80 sužeidžia. Byla pavedama Luidžiui Kalabreziui, tačiau ja intensyviai domisi ir Romos politikai. Vienu iš įtariamųjų tampa anarchistų lyderis Džiuzepė Pinelis, nors Kalabrezis įsitikinęs šio padorumu ir netiki, kad tai gali būti šio darbas. Kuomet tardymo metu Kalabrezis kuriam laikui pasišalina iš kambario, grįžęs randa kelis savo kolegas, o Pinelį iškritusį per langą ir jau merdintį.

Oficiali tyrimo versija paskelbia, kad Pinelis nusižudė, tačiau šio šeima apkaltina policiją. Kalabrezis su tyrėjais pasidalina savo įtarimais dėl abejotinos Pinelio mirties, tačiau įrodymų nepakanka ir paliekama oficiali tyrimo versija.

Kalabrezis toliau gilinasi į sprogimo Milane detales ir įsitikina, kad tai buvo politinis teroristinis aktas, kurio metu buvo pasinaudota vietiniais anarchistais, o tikrasis tikslas – sukelti šalyje suirutę ir galbūt politinę krizę…

## Apdovanojimai ir nominacijos
Anna Falchi

**Ana Falki** (, g. 1972 m. balandžio 22 d. Tamperėje) – suomių kilmės italų modelis ir kino aktorė.

## Biografija
Ana gimė Tamperėje, italo ir suomės šeimoje, kuri 1978 m. persikraustė į Italiją.

1989 m. ji dalyvavo grožio konkurse Mis Italija, kuriame pelnė „ Mis Kinas“ titulą. Sėkmė padėjo jai pradėti modelio karjerą. 1992 m. ji nusifilmavo Italijos banko reklamoje kartu su aktoriumi Paolo Villaggio (režisierius Federico Fellini). Po sėkmingų pasirodymų TV programose ir televizijos serialuose, Ana vis daugiau dėmesio skyrė aktorystei, taip pat pasirodė ir teatro scenoje, nors dar ilgą laiką toliau dirbo ir modeliu.

Aktorė yra didelė futbolo klubo SS Lazio gerbėja ir ne kartą spaudos buvo poruojama su įvairiais klubo žaidėjais.

## Dalinė filmografija
* Dellamorte Dellamore (1994)

## Šaltiniai

## Nuorodos

* IMDb profilis
* Oficialus puslapis
Giuliana De Sio

**Giuliana De Sio** (g. 1956 m. balandžio 2 d. Salernas) – italų aktorė. Jos vyresnioji sesuo Teresa De Sio yra žinoma šalyje Liaudies muzikos stiliaus atlikėja.

Nuo 1976 m. sukūrė daugiau kaip 50 vaidmenų kine ir televizijoje, apdovanota pagrindiniais šalies kino apdovanojimais David di Donatello ir Globo d'oro kaip geriausia aktorė. 

## Dalinė filmografija
* 100 dienų Palerme (1984)
* Padorus skandalas (1984)
* Tikėkimės, kad tai mergaitė (1986)
* Aštuonkojis (1987)
* Moterys iš palėpės (1992)

## Apdovanojimai ir nominacijos

## Šaltiniai

## Nuorodos

* IMDb profilis
Giancarlo Giannini

**Džankarlas Džaninis** (; g. 1942 m. rugpjūčio 1 d. Specijoje) – italų aktorius.

## Biografija
Yra baigęs dramos akademiją Romoje ir vaidina kine nuo 1965 m. 1977 m. buvo nominuotas Oskarui kaip geriausias aktorius už vaidmenį filme „Pasqualino Settebellezze“. Tuo metu tai buvo naujas reiškinys, nes filmas buvo pastatytas ne anglų, o italų kalba.

1974 m. atliko pagrindinį vaidmenį filme „Travolti da un insolito destino nell’azzurro mare d’agosto“. 2002 m. Guy Ritchie nufilmavo šios juostos perdirbinį „Swept Away“, kuriame vaidino Madonna, o G. Giancarlo sūnus Adriano Giannini atliko tą patį vaidmenį, kaip ir tėvas.

Giancarlo sukūrė ne vieną įsimintiną vaidmenį ne tik gimtinėje, bet ir JAV: inspektoriaus Pazio personažą filme „Hanibalas“, Renė Matis dviejuose bondiados juostose „Kazino Royale“ ir „Paguodos kvantas“.

Be vaidybos, Giancarlo dažnai dubliuoja filmus ir yra itališkai įgarsinęs tokius aktorius kaip Jack Nicholson, Al Pacino, Michael Douglas, Gérard Depardieu, Dustin Hoffman ir Ryan O‘Neal.

## Dalinė filmografija
* Seserys (1969)
* Juodas tarantulo pilvas (1971)
* Metalurgas Mimi (1972)
* Pirmoji ramybės naktis (1972)
* Sessomatto (1973)
* Tai aš (1973)
* Meilė ir anarchija (1973)
* Nekaltas (1976)
* Amoralus dėdė (1989)
* Vakarienė (1998)
* Hanibalas (2001)
* Penkių mėnulių aikštė (2003)
* Degantis žmogus (2004)
* Kazino Royale (2006)
* Paguodos kvantas (2008)
* Tulpės, meilė, garbė ir dviratis (2017)

## Pagrindiniai apdovanojimai ir nominacijos

### [[David di Donatello]]

### [[Globo d'oro]]

### [[Italijos nacionalinis kino žurnalistų sindikatas|Narstro d’argento]]

### Kiti apdovanojimai

## Šaltiniai

## Nuorodos

* IMDb profilis
Labūnavos gyvenvietės tvenkinys

**Labūnavos gyvenvietės tvenkinys** – tvenkinys Lietuvoje, Kėdainių rajone, Labūnavos gyvenvietės pietvakarinėje dalyje. Sudarytas užtvenkus Barupės upę (Nevėžio intakas) 2,5 km nuo jos žiočių. Tvenkinio ilgis iš pietų į šiaurę – 1,25 km, plotis – iki 0,14 km. Altitudė 28,1 m. Krantai žemi, tik šiaurvakarinis krantas aukštokas, vietomis apaugę medžiais. Vakarinėje pakrantėje plyti dirbami laukai. Pietuose ant Urkos upės iškart telkšo Urkos tvenkinys, priešsroviui ant Barupės už 0,9 km telkšo Labūnavos tvenkinys. Šiaurine pakrante eina kelias .

Tvenkinys įrengtas 1991 m.

## Šaltiniai

* Tvenkinių katalogas. Aplinkos apsaugos ministerija. Kaunas, 1998
Urkos tvenkinys

**Urkos tvenkinys** – tvenkinys Lietuvoje, Kėdainių rajone, pietiniame Labūnavos gyvenvietės pakraštyje. Sudarytas užtvenkus Urkos upę (Barupės intakas) prie pat jos įtekėjimo į Labūnavos gyvenvietės tvenkinį. Tvenkinio ilgis iš šiaurės vakarų į pietryčius – 0,35 km, plotis – iki 0,21 km. Yra gana didelė (1,29 ha) miškinga sala. Altitudė 29,3 m. Vakarinis krantas aukštokas. Pietrytinėje pakrantėje plyti dirbami laukai. Šalia tvenkinio įsikūrusi buvusio Labūnavos dvaro sodyba.

Tvenkinys įrengtas 1997 m.

## Šaltiniai

* Tvenkinių katalogas. Aplinkos apsaugos ministerija. Kaunas, 1998
Gerbiami žmonės

**Gerbiami žmonės** () – 1975 m. sukurtas filmas.

## Pagrindiniai aktoriai
: *Aktorius – vaidmuo*
* Jennifer O‘Neill – Elena
* Franco Nero – profesorius
* James Mason
* Orazio Orlando
* Aldo Giuffre
* Claudio Gora
* Carla Calo

## Turinys

Į mažą Sicilijos miestelį dirbti atvyksta mokytoja Elena Bardi, jau ne kartą keitusi savo vietą dėl aikštingo charakterio ir nepagarbaus elgesio su vadovais. Kartą ją miesto turgavietėje įžeidžia vienas prekiautojas, kuris kitą dieną randamas negyvas su gėle burnoje, kas pagal vietinius papročius reiškia, jog jis buvo įžeidęs moterį. Vėliau ją mėgina užpulti du motociklininkai, kurie vėliau taip pat randami negyvi su gėlėmis burnoje, tačiau policijai nepavyksta atskleisti nusikaltimų.

Tuo metu Elena vis aktyviau reiškiasi miestelio veikloje ir politikoje, jos žodis įgyja svorį po to, kai jos pastangomis į atokius miestelio rajonus nutiesiamas vandentiekis. Elena įgyja ryšių, tačiau nežinomas žudikas ir toliau ją „saugo“. Kuomet vietinis policijos komisaras pradeda įtarti Eleną, jis paaukštinamas ir išsiunčiamas į kitą miestą. Netrukus ji pati pradeda suprasti, kad visa sėkmė tėra tik didesnio plano dalis, ir kad viskam vadovauja ir viską planuoja gerokai įtakingesni žmonės...
Julius Pokorny

**Julijus Pòkornas** (*Julius Pokorny*; g. 1887 m. birželio 12 d. – m. 1970 m. balandžio 8 d.) – čekų kalbininkas, indoeuropeistas keltologas, dirbęs vokietkalbėse šalyse.

## Biografija

Gimė žydų kilmės čekų šeimoje Prahoje (tada – Austrija-Vengrija), mokėsi Prahos pijorų mokykloje, vėliau – benediktinų abatijos mokykloje Kresmiunsteryje (dab. Austrija). Vienos universitete studijavo teisę ir filologiją (1905–1911 m.), vėliau (1914–1920 m.) jame dėstė. Nuo 1920 m. – Berlyno universiteto profesorius. Rėmė airių nacionalizmą. Nors Pokornas buvo nacionalsocializmo rėmėjas, dėl žydiškos kilmės 1935 m. iš universiteto atleistas. Kurį laiką dar gyveno Berlyne, bet 1943 m. emigravo į Šveicariją, dėstė Ciuricho ir Berno universitetuose. Miuncheno universiteto garbės profesorius (1955 m.). 1921–1940 m. ir 1954–1967 m. Julijus Pokornas buvo žurnalo *Zeitschrift für Celtische Philologie* redaktorius. Mirė 1970 m. po to, kai buvo partrenktas tramvajaus.

## Veikla

Julijus Pokornas plėtojo substrato teoriją, daug dėmesio skyrė indoeuropeistikai. Buvo panilyrinės teorijos, jog ilyrai užėmė plačias sritis Vidurio Europoje, šalininkas. Redagavo A. Valdės „Lyginamąjį indoeuropiečių kalbų žodyną“ (*Vergleichendes Wörterbuch der indogermanischen Sprachen* 3 t. 1928–32).

## Bibliografija
  
Svarbiausi veikalai:
* Airijos istorija (*Irland*, 1916, angliškai perleistas kaip *A History of Ireland*, 1933)
* Senovės airių kalbos gramatika (*Altirische Grammatik*, 1925)
* Keltologija (*Keltologie*, 1953)
* Indoeuropiečių kalbų etimologinis žodynas (*Indogermanisches etymologisches Wörterbuch*, 2 t. 1959–69)

## Šaltiniai

## Nuorodos
* J. Pokorno „Indoeuropiečių kalbų etimologinis žodynas“
Langakių I tvenkinys

**Langakių I tvenkinys** – tvenkinys Lietuvoje, Kėdainių rajone, 11 km į pietryčius nuo Ariogalos, 1 km į šiaurę nuo Langakių gyvenvietės. Sudarytas užtvenkus bevardį upelį (Ringovės intakas, Lazduonos baseinas) jo aukštupyje apie 1,8 km nuo jo žiočių. Tvenkinio ilgis iš šiaurės vakarų į pietryčius – 0,16 km, plotis – iki 0,08 km. Altitudė 87,6 m. Krantai žemi. Aplinkui plyti dirbami laukai. Rytuose pasroviui iškart telkšo Langakių III tvenkinys.

## Šaltiniai
Langakių III tvenkinys

**Langakių III tvenkinys** – tvenkinys Lietuvoje, Kėdainių rajone, 11 km į pietryčius nuo Ariogalos, 1 km į šiaurę nuo Langakių gyvenvietės. Sudarytas užtvenkus bevardį upelį (Ringovės intakas, Lazduonos baseinas) apie 1,5 km nuo jo žiočių. Tvenkinio ilgis iš šiaurės į pietus – 0,39 km, plotis – iki 0,17 km. Altitudė 88,3 m. Krantai žemi, vietomis apaugę krūmais. Aplinkui plyti ganyklos ir dirbami laukai. Priešsroviui telkšo Langakių I tvenkinys, pasroviui – Langakių antrasis tvenkinys. Rytinėje pakrantėje įsikūręs Aukštkalnių kaimas.

## Šaltiniai
Antoine Meillet

**Antuanas Mejė** (*Antoine Meillet*; g. 1866 m. lapkričio 11 d. – m. 1936 m. rugsėjo 21 d.) – Prancūzijos kalbininkas, indoeuropeistas.

## Biografija

Gimė Muline, vidurio Prancūzijoje. Studijavo Aukštųjų studijų mokykloje Paryžiuje, pas žymų kalbininką Ferdinandą de Sosiūrą. 1899 m. baigęs studijas dėstė Prancūzijos kolegijoje (*Collège de France*), keletą kartų skaitė lietuvių kalbos kursą. 1902–1906 m. Rytų kalbų mokykloje dėstė armėnų kalbą. 1906 m. tapo profesoriumi. 1924 m. tapo Prancūzijos instituto Įrašų ir grožinės literatūros asociacijos nariu, 1909 m. Peterburgo Mokslų Akademijos užsienio nariu.

Studijų tikslais 3 kartus lankėsi Lietuvoje. 1922 m. skaitė paskaitą Lietuvos universitete ir paskaitų ciklą Latvijos universitete. Buvo susitikęs su Kazimieru Būga, Jonu Jablonskiu. Paskatino tirti lietuvių kalbą savo mokinį Roberą Gautijo.

## Veikla

Antuanas Mejė plėtojo lyginamąją indoeuropiečių kalbotyrą, gausiai rėmėsi lietuvių bei kitų baltų kalbų, taip pat slavų, armėnų kalbų faktais. Paskelbė straipsnių apie baltų kalbų istorinę gramatiką ir etimologiją, recenzavo lituanistikos veikalų. Nepalaikė baltų-slavų kalbų hipotezės, pasak Mejė, panašumas atsiradęs dėl jų kilmės iš beveik identiškų indoeuropiečių dialektų ir lygiagrečios raidos.

1921 m. su kolegomis Antuanas Mejė pradėjo leisti žurnalą apie slavų kalbotyrą *Revue des études slaves*. Buvo tarptautinių dirbtinių kalbų šalininkas, buvo asociacijos pristačiusios interlingua kalbą, konsultantas.

Antuanui Mejė priskiriamas posakis, kad norintis išgirsti, kaip skambėjo indoeuropiečių prokalbė, turįs pasiklausyti, kaip kalba lietuvių valstietis.

## Bibliografija

* Lyginamoji klasikinės armėnų kalbos gramatika (*Esquisse d’une grammaire comparée de l’arménien classique*, 1903)
* Indoeuropiečių kalbų lyginamojo tyrimo įvadas (*Introduction à l’étude comparative des langues indo-européennes*, 1903)
* Indoeuropiečių dialektai (*Les Dialectes indoeuropéens*, 1908)
* Senovės armėnų elementorius (*Altarmenisches Elementarbuch*, 1913)
* Bendrieji germanų kalbų bruožai (*Caractères généraux des langues germaniques*, 1917)
* Graikiškųjų metrų indoeuropietiškoji kilmė (*Les origines indo-européennes des mètres grecs*, 1923)
* Pasaulio kalbos (*Les langues du monde*, atlasas, su Marcel Cohen, 1924)
* Bendroji slavų kalba (*Le Slave commun*, 1924),
* Lyginamasis metodas istorinėje kalbotyroje (*La Méthode comparative en linguistique historique* 1925, lietuviškai išversta 1956 m.)
* Lotynų kalbos istorijos santrauka (*Esquisse d’une histoire de la langue latine*, 1928)
* Lotynų kalbos etimologinis žodynas (*Dictionnaire étymologique de la langue latine*, 1932)

## Literatūra
* A. Salys „Prof. A. Meillet ir jo santykiai su Lietuva“, *[[Naujoji Romuva]]*, 1936, nr. 36.
* A. Sabaliauskas „Antuanas Mejė“, *[[Ženklas ir prasmė]]*, Vilnius, 1986.
* J. Vendryes „Antoine Meillet“, *Portraits of Linguists*, v. 2, Bloomington–London, 1967.

## Šaltiniai
Vintai

**Vintai** (*wintʰu: h*) – indėnų tauta, gyvenanti Jungtinių Amerikos Valstijų vakaruose, šiaurinėje Kalifornijoje, Sakramento slėnio šiaurės vakaruose. Populiacija – apie 2500 žmonių (su labai giminingais patvinais ir nomlakiais). Gimtoji vintų kalba (neaiškios kilmės, penučių kalbos?) išnykusi, dabar vintai kalba angliškai.
 
Prieš susiduriant su europiečiais (iki XIX a. pr.), vintų populiacija galėjo siekti 5–14 tūkst. žmonių. Jie gyveno Sakramento slėnio šiaurėje ir Trejybės upės aukštupio baseine. Dauguma žuvo nuo 1830–1833 m. prasiautusios maliarijos epidemijos. Likusieji buvo išžudyti arba priversti apleisti gimtąsias žemes per XIX a. pab. antrojoje pusėje siautusią „aukso karštinę“.

Vintai kultūriškai giminingi kitiems Kalifornijos indėnams. Buvo paplitę tarpgentiniai ir vidujiniai mainai. Vertėsi rankiojimu, žvejyba, medžiokle, amatais (krepšių pynimu, medinių ir obsidianinių ginklų gamyba ir kt.).

Visuomeninis–ūkinis vintų branduolys – kaimas. Vado pareigybė paveldima (per vyriškąją liniją). Vadas neužsiimdavo ūkine veikla, jam priklausydavo kitų tautiečių gautų gerybių dalis. Šeima mažoji. Santuoka matrilokalinė arba patrilokalinė, vėliau jaunieji išsikeldavo. Buvo paplitusi daugpatystė.

1871 m. tarp vintų paplito dvasių šokio atmaina – eschatologinis „žemiškojo prieglobsčio“ kultas, 1872 m. persimaišęs su Bole Maru kultu. Būta mitų apie aukščiausiąją dievybę, pasakojimai apie stichines negandas.
 
Dabartiniai vintai smarkiai asimiliuoti, bet išlaikę tautinę savipratą. Daugiausia gyvena rezervacijose Kalifornijoje (Apskritojo Slėnio, Kolusos, Kortinos, Grindstono, Redingo, Joča Dihi).

## Šaltiniai
Malčiaus tvenkinys

**Malčiaus tvenkinys** – tvenkinys Lietuvoje, Kėdainių rajone, 4 km į rytus nuo Vilainių. Sudarytas užtvenkus Malčiaus upę (Obelies intakas) prie pat jos įtekėjimo į Juodkiškių tvenkinį. Tvenkinio ilgis iš šiaurės į pietus – 0,95 km, plotis – iki 0,11 km. Altitudė 43 m. Krantai vietomis apaugę krūmais, rytinis krantas aukštokas. Aplinkui plyti dirbami laukai. Priešsroviui iškart telkšo Aristavėlės I tvenkinys. Šalia įsikūrusi Aristavos gyvenvietė. Tvenkinio užtvanka eina kelias , kuris ties pietrytine pakrante susikerta su automagistrale Via Baltica .

Tvenkinys įrengtas 1975 m.

## Šaltiniai

* Tvenkinių katalogas. Aplinkos apsaugos ministerija. Kaunas, 1998